ตลท. ร่วมมือ ตลาดหลักทรัพย์สิงคโปร์ เชื่อมโยงลงทุน “DR” คาดเปิดซื้อขายปี 65
ตลท. ร่วมมือ ตลาดหลักทรัพย์สิงคโปร์ พัฒนา “DR Linkage” เชื่อมโยงการลงทุน “DR” ระหว่างกัน เพิ่มความสะดวกแก่ผู้ลงทุนทั้งสองประเทศ คาดเปิดซื้อขายปี 65
ตลท. ร่วมมือ ตลาดหลักทรัพย์สิงคโปร์ พัฒนา “DR Linkage” เชื่อมโยงการลงทุน “DR” ระหว่างกัน คาดเปิดซื้อขายปี 65
15 ก.ย. 2564

นายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์ฯ และตลาดหลักทรัพย์สิงคโปร์ (SGX) ได้พัฒนาความร่วมมือด้านการซื้อขายหลักทรัพย์ในอาเซียนอย่างต่อเนื่อง ล่าสุดอยู่ระหว่างเตรียมความพร้อมเปิดตัวโครงการเชื่อมโยงการซื้อขายตราสารแสดงสิทธิการฝากหลักทรัพย์ต่างประเทศ (DR) ระหว่างประเทศไทยและสิงคโปร์ หรือ Thailand-Singapore DR Linkage ที่จะช่วยให้ผู้ลงทุนของทั้งสองประเทศสามารถเข้าถึงการลงทุนในตลาดภูมิภาคที่โดดเด่นและมีศักยภาพ
สำหรับ DR ที่จะเปิดตัวในตลาดหลักทรัพย์ไทยจะอ้างอิงหลักทรัพย์จดทะเบียนใน SGX ซึ่งเปิดโอกาสให้ผู้ลงทุนในประเทศไทยสามารถลงทุนในอุตสาหกรรมที่น่าสนใจในสิงคโปร์ เช่น ทรัสต์เพื่อการลงทุนในอสังหาริมทรัพย์ (Real Estate Investment Trusts: REITs) ขณะที่ DR ที่จะซื้อขายใน SGX นั้น จะอ้างอิงหลักทรัพย์จดทะเบียนในตลาดหลักทรัพย์ไทย ทำให้ผู้ลงทุนในสิงคโปร์สามารถลงทุนในหลักทรัพย์ของ บจ. ไทยที่มีการเติบโตอย่างโดดเด่นเป็นจำนวนมาก
ทั้งนี้ ผู้ลงทุนของทั้งสองประเทศสามารถซื้อขาย DR ผ่านบริษัทสมาชิกของตลาดหลักทรัพย์ในประเทศ ด้วยเงินสกุลท้องถิ่น ซึ่งการซื้อขายจะเป็นไปตามกฎระเบียบของประเทศที่ DR เข้าจดทะเบียน คาดว่าจะสามารถเปิดการซื้อขาย DR ดังกล่าวได้ใน 12 เดือนข้างหน้า
“DR Linkage ไทย-สิงคโปร์ นับเป็นโครงการแรกระหว่างตลาดหลักทรัพย์ในอาเซียนเพื่อพัฒนาผลิตภัณฑ์ทางการเงินข้ามตลาดระหว่างกัน ซึ่งเป็นการต่อยอดโครงสร้างพื้นฐานและระบบนิเวศของตลาดทุน เพิ่มความเชื่อมโยงระหว่างสองตลาด โดย DR Linkage ไทย-สิงคโปร์ ไม่เพียงจะช่วยให้ผู้ลงทุนบริหารพอร์ต กระจายการลงทุนไปยังสินทรัพย์ต่างประเทศได้อย่างสะดวก แต่ยังเชื่อมโยงสภาพคล่องของตลาดชั้นนำในอาเซียนทั้งสองแห่ง ช่วยเพิ่มประสิทธิภาพด้านราคา ความร่วมมือนี้สอดคล้องกับกลยุทธ์หลักของตลาดหลักทรัพย์ฯ ในการต่อยอดธุรกิจใหม่ด้วยผลิตภัณฑ์ที่เชื่อมโยงกับต่างประเทศเพื่อขยายโอกาสทางธุรกิจ ขณะเดียวกันยังเพิ่มทางเลือกการลงทุนให้แก่ผู้ลงทุนไทยและสิงคโปร์อีกด้วย” ภากรกล่าว
ด้าน นายหลอ บุญ ไช้ ประธานเจ้าหน้าที่บริหาร ตลาดหลักทรัพย์สิงคโปร์ เปิดเผยว่า SGX เป็นพันธมิตรกับตลาดหลักทรัพย์ไทยมาอย่างยาวนาน ความร่วมมือในการพัฒนา DR Linkage ระหว่างไทยกับสิงคโปร์จะช่วยให้ตลาดหลักทรัพย์ทั้ง 2 ประเทศสร้างการเติบโตของตลาดทุนไปด้วยกัน  และพัฒนาโครงสร้างความร่วมมือระดับภูมิภาคในอนาคต เพื่อเพิ่มศักยภาพของภูมิภาคอาเซียนและเพิ่มโอกาสการเข้าถึงการลงทุนของผู้ลงทุนได้อย่างมีประสิทธิภาพ การใช้จุดเด่นของแต่ละฝ่ายนี้ จะทำให้สามารถสร้างความเชื่อมโยงที่ไม่ใช่เพียงข้ามพรมแดนเท่านั้น แต่ยังลงทุนข้ามสินทรัพย์หลากหลายประเภทอีกด้วย